Corby

Corby er en industriby, kommune (borough) og administrativt distrikt i grevskapet Northamptonshire i England. Den er lokalisert 37 km nordøst for grevskapshovedstaden Northampton. Byen hadde en befolkning på 54 927 innbyggere ved folketellingen i 2011.«Corby (Northamptonshire)», City Population Byen var en tid lokalt kjent som «Lille-Skottland» grunnet det store antallet innflyttede skotske arbeidere som kom til Corby for å arbeide ved stålverket.«The English town that's truly Scottish», Scotsman.com På 2000-tallet har Corby gjennomgått en stor fornyelsesprosess med åpningen av jernbanestasjon, aktivitetssenteret Corby International Pool i 2009 og bygningen «Corby Cube» som åpnet i 2010. Corbys city council har kontorer i Corby Cube; i tillegg rommer senteret et bibliotek, teater med 450 seter, butikker og andre virksomheter.

 Borough 
Borough Corby består av byen Corby samt landsbyene Weldon, Rockingham, Gretton, Cottingham, Middleton, East Carlton, Stanion og Little Stanion.

 Historie 
Det er funnet gjenstander fra mesolittisk og neolittisk tid i området rundt Corby. De første tegnene på permanent bosetning dateres langt senere, til 700-tallet da daner ankom og grunnla Koris by. I Domesday Book (1086) er stedet nevnt som Corbei.

I 1226 innvilget Henrik III retten til å holde marked og to årlige festivaler. Elizabeth I innvilget i 1568 et charter som ga mannlige innbyggere rett til å nekte å gjøre tjeneste i den lokale militsen.Corby Pole Fair Charter En lokal legende forteller at hun gjorde dette ettersom hun under en jakt i området falt av hesten, og ble reddet av Corbyboere. En annen forklaring er at det ble gjort som en gunstbevisning til hennes elsker Christopher Hatton. Siden 1862 har Corby Pole Fair blitt feiret hvert tyvende år til minne om dette charteret.

 Industrialisering 
Det har blitt tatt ut jernmalm i området siden romersk tid, men dette utviklet seg ikke til noen betydelig industri før på 1800-tallet. Da ble det med jernbanens komme både mer lukrativt å hente ut malmen, og lettere og billigere å frakte den. Et jernverk ble etablert innen 1910. I 1931 var Corby fortsatt en landsby med omkring 1500 innbyggere. Den begynte så å vokse raskt etter at det skotske firmaet Stewarts and Lloyds opprettet et kombinert jernsmelteverk og stålverk. Da konstruksjonen begynte i 1934 strømmet arbeidere til ikke bare fra hele England, men også fra det vestlige Skottland og Irland. Det første stålet ble produsert i oktober 1935, og i flere tiår dominerte stålindustrien i byen. Innen 1939 hadde folketallet vokst til 12 000, og Corby ble regnet som den største landsbyen i England. På det tidspunkt ble det bestemt å opprette et urbant distrikt, og dermed gi stedet status som town

 Andre verdenskrig og etterkrigstiden 
Under den andre verdenskrig var det forventet at stålverkene skulle bli et mål for tyske bombefly, men bare noen få bomber ble sluppet over byen, og ingen liv gikk tapt.Memories of the Second World War Det eneste synlige spor etter krigen er noen kulehull på fasaden til det gamle postkontoret, som nå er en vinbar. Det er ikke kjent hvordan dette skjedde, men den mest populære lokale historien er at det var et tysk bombefly som etter et raid mot Coventry bestemte seg for å bruke opp det han hadde igjen av ammunisjon og skjøt mot noen lys han så i byens sentrum.

Stålverkene gjorde en betydelig innsats under krigen, blant annet ved å produsere stålrørene som ble brukt til å forsyne allierte styrker på kontinentet med drivstoff under Operasjon Pluto.

Innen 1950 hadde befolkningstallet nådd 18 000. Det året ble Corby en new town, og fikk en ny periode med ekspansjon. Det ble laget et veinett tilpasset moderne biltrafikk, og byen fikk mange grønne lunger og skogområder.

 Nedgangstid 
I 1967 ble den britiske stålindustrien nasjonalisert, og stålverkene i Corby ble dermed underlagt British Steel. Fra midten av 1970-årene førte selskapet, som gikk med kraftig underskudd, en strategi som blant annet gikk ut på å konsentrere industrien i fem områder: Det sørlige Wales, South Yorkshire, Scunthorpe, Teeside og Skottland. Dette fortsatte etter den konservative valgseieren i 1979, og i begynnelsen av 1980-årene gikk 11 000 arbeidsplasser tapt i Corby. Arbeidsledigheten steg til mer enn 30 %.Memorandum by Corby Borough Council (NT 50) 

I 1983 kom nytt håp, i form av planer om å bygge en stor temapark kalt Wonder World. Dette skulle føre med seg omfattende utbygging over en periode på et tiår, og deretter gi mange arbeidsplasser både direkte og indirekte. Det ble etter hvert klart at prosjektet ikke kom til å bli realisert, og lokalt omtalte man det som «Wonder World, Wonder When?». Området har siden blitt solgt, og pr. 2006 forelå det planer om å utvikle det som et boligområde.

Arbeidsledigheten var da gått ned og lå på det nasjonale gjennomsnittet, men nedgangstiden hadde satt spor og ført til mye bitterhet. Fra 2003 ble det gjennomført programmer for å øke befolkningen, med et langsiktig mål på 100 000 innbyggere. Dette ble blant annet gjort ved å tiltrekke flere store selskaper, eksempelvis Argos som etablerte et stort distribusjonssenter til byen.

 Forurensningsskandalen 

 Stålverkene 
Etter nedleggelsen av stålverkene som var en hjørnestensbedrift i Corby, ble det besluttet å rydde det gamle produksjonsområdet for å klargjøre for nye virksomheter, som temaparken Wonder World. 

Etter hvert viste ble det påvist stadig flere barn i Corby som var født med ulike misdannelser, og etter mange års kamp mot myndighetene lyktes en gruppe mødre i Corby å bevise at barnas medfødte skader kunne knyttes til forurensning fra stålverket.

 TV-serien Toxic Town (2025) 
I februar 2025 hadde TV-serien Toxic Town premiere på Netflix. Serien er en dramatisering i fire episoder av den virkelige historien om hvordan en gruppe mødre kjempet mot myndighetene i Corby for å bevise at deres barns medfødte misdannelser var forårsaket av at mødrene hadde blitt utsatt for kadmium-forurenset støv under graviditeten, og at myndighetene hadde unnlatt å påse at de stedlige entreprenørene fulgte sikkerhetsforskriftene i arbeidet med å håndtere massene fra stålverksområdene..

 Vennskapsbyer 
Corby har følgende vennskapsbyer:

  Châtellerault, Frankrike«Town twinning - Corby» . Corby Borough Council.
  Velbert, Tyskland

 Referanser 

 Eksterne lenker 

 Corby Borough Council, offisielt nettsted 
 Corby Local Shops News & Events 
 BBCs nettsted om Corby

Kategori:Distrikter i Øst-Midlands
Kategori:Byer i Northamptonshire
Kategori:Northamptonshire 
Kategori:Domesday Book